Baie van Ramaphosa verwag in repliek op staatsrede-debatPres. Cyril Ramaphosa. Foto: Jairus Mmutle/GCIS Veel minder retoriek en baie meer inhoud sal van pres. Cyril Ramaphosa verwag word wanneer hy vanmiddag tydens ŉ gesamentlike sitting van die parlement sy repliek lewer op die debat oor sy staatsrede. Ramaphosa sal moet wys hy is ŉ realis en nie net ŉ dromer nie nadat hy behoorlik deurgeloop het onder opposisiesprekers in gister se debat. Vanmiddag se antwoord deur Ramaphosa is aan geen spesifieke spertyd onderworpe nie en kan enigiets van 45 minute tot anderhalf uur in beslag neem. Die grootste vrae hang oor hoe hy die ekonomie wil stimuleer, werkloosheid wil bekamp, gaan optree teen misdaad – veral die VF Plus en die DA het hom gelooi oor plaasmoorde – en oor die toekomstige lewensvatbaarheid van staatsbeheerde maatskappye. Dit volg op baie aandag aan die SAL, die SAUK, Eskom en die wapenvervaardiger Denel se geldelike situasies, met Denel wat amper nie daarin geslaag het om vandeesmaand se salarisse te betaal nie. Ramaphosa was ook onder druk van die EFF om meer aankondigings oor onteiening sonder vergoeding te doen, ŉ oproep wat hy kan aangryp of ignoreer (met voordele en nadele alkant toe) in sy repliek vanmiddag.